Brussel·les descarta formalment actuar arran de la clausura de pàgines web per part de l'Estat els dies propers a l'1 d'octubre del 2017, segons ha pogut saber l'ACN. En resposta a la carta enviada fa un any pel llavors secretari de Telecomunicacions, Ciberseguretat i Societat Digital, Jordi Puigneró, la Comissió Europea considera que el Govern pot recórrer a través de la via judicial espanyola i diu, a més, que "un nombre significatiu de pàgines" ja s'han reobert. En la missiva, l'executiu comunitari indica a l'actual conseller de Polítiques Digitals que "les normes de la UE impedeixen el bloqueig o restriccions de webs llevat d'excepcions en compliment de les lleis nacionals".  Amb tot, admet que les mesures "només podran imposar-se si són apropiades, proporcionals i necessàries dins una societat democràtica", sense posicionar-se sobre si s'aplica o no al cas dels webs de l'1-O. "Des del Govern de Catalunya creiem que la Comissió Europea s'ha vist obligada a moure fitxa i en certa manera obre la porta a admetre que el tancament de webs, dominis i aplicacions es va fer de manera desproporcionada per part de l'Estat", assegura Puigneró. La carta de Brussel·les va ser enviada dijous passat, dos dies després que el conseller acudís a la Defensora del Poble Europea, i està signada pel director general de Xarxes de comunicació, continguts i tecnologies de la Comissió Europea, Roberto Viola, en nom del vicepresident i comissari de Mercat únic digital, Andrus Ansip. Drets digitals a la UE Com a secretari de Telecomunicacions, Puigneró va denunciar a Ansip el 24 de setembre del 2017 la infracció de diverses directives europees en matèria de drets digitals per part de l'Estat durant els dies previs i posteriors al referèndum de l'1 d'octubre. Segons recull la carta de Roberto Viola, entre els exemples citats pel Govern en la queixa lliurada llavors hi ha l'obligació de la fundació puntCat de bloquejar tots els dominis .cat que poguessin recollir informació sobre el referèndum o la petició perquè els diferents servidors d'internet no permetessin l'accés a webs sobre la votació o pàgines publicitades per algun membre del Govern a través de les xarxes socials. En la missiva s'insisteix que les normes de la UE sobre l'accés lliure a internet preveuen de forma general que s'impedeixi el bloqueig o restriccions de webs si bé es recorda que existeixen excepcions, quan hi ha una ordre judicial pel mig. Es matisa també que la implementació de les restriccions, en cas de ser aplicades, ha de ser subjecte "a procediments adequats i conformes a la Convenció Europea per la Protecció dels Drets Humans i les Llibertats Fonamentals i amb els principis generals d'una comunitat de dret, incloent-hi la protecció judicial eficient". La CE diu que ja s'han reobert 32 webs bloquejats Ja al final del text Viola escriu que "recentment" els serveis de la Comissió Europea han comprovat que un nombre "significatiu" de pàgines inicialment bloquejades ja no ho estan i n'identifiquen 32. Per contra, l'alt funcionari constata en la resposta a Puigneró que el web ref1oct.cat segueix bloquejat per ordre d'un tribunal en el context d'un procés judicial i recorda que "la legalitat d'aquest tipus d'ordres està subjecte a possibles recursos judicials de conformitat amb la legislació nacional". La Comissió Europea ha trigat un any a respondre a la queixa de Puigneró, que dimarts passat va portar a la Defensora del Poble Europeu la manca de resposta de la UE davant de "la repressió digital" l'1-O. "Demanem que la UE es posicioni sobre uns fets molt greus que van ocórrer al nostre país en l'àmbit digital", va dir la setmana passada el conseller, que esperava que el requeriment tingués "els efectes que ha de tenir" i provoqués un "posicionament formal" per part de l'executiu comunitari.

Summary: Brussel·les descarta actuar per la clausura de webs l'1-O però admet que els bloquejos han de ser "apropiats"


La Comissió Municipal de l'Horta de Lleida ha informat aquest dilluns que se segueix avançant en l'elaboració del Pla d'usos i gestió de l'Horta, que ha de desenvolupar els objectius fixats per l'equip de govern de la Paeria. Durant la reunió també s'ha donat a conèixer que el document incorporarà les aportacions que es facin en les sessions participatives que s'han programat. En la primera, que es durà a terme abans de Nadal, es debatran les fortaleses, oportunitats i punts dèbils de l'Horta amb la participació no només de veïns de la zona, sinó també d'agricultors, associacions, entitats i públic en general que vulguin fer les seves aportacions al document. L'objectiu del Pla d'usos és analitzar, ordenar i proposar les condicions de desenvolupament de les activitats a l'Horta de Lleida, per tal de potenciar l'activitat agrària, la vinculació de l'horta i la ciutat i la preservació dels valors socials, històrics, ambientals i paisatgístics d'aquest espai de la capital del Segrià. Les conclusions de les sessions participatives i totes aquelles aportacions que es considerin que poden enriquir el document serviran per acabar de redactar el Pla d'usos però també l'Ordenança d'Usos de l'Horta de Lleida. Així, en definitiva, es tracta que el procés participatiu permeti la incorporació de la percepció de la població de l'Horta i també de la ciutat en el desenvolupament de la proposta i redacció del document que inclogui totes aquestes aportacions ciutadanes. Jornada de promoció de l'activitat agrària Dins la promoció de l'activitat agrària, la Comissió ha informat que el 2 de desembre se celebrarà una jornada que comptarà amb la participació dels ajuntaments de Fuenlabrada, Saragossa i Tudela, que explicaran les seves experiències per promoure espais agraris en entorns periurbans. A més, també acollirà la presentació, per part de dos tècnics de la Cambra d'Agricultura francesa del Departament dels Pirineus Orientals amb la mateixa temàtica, així com l'exposició d'experiències d'altres països europeus a càrrec del professor i investigador de la Universitat de Santiago de Compostel·la, Valerià Paül, especialista en geografia rural i en àrees periurbanes. També és llicenciat i doctor en Geografia per la Universitat de Barcelona amb la tesi 'L'ordenació dels espais agraris metropolitans. Plans, gestió i conflictes territorials a la regió de Barcelona'. Licitació de quatre actuacions a l'Horta A la Comissió també s'ha explicat que un cop la Junta de govern local aprovi el plec, s'iniciarà el període de licitació de les actuacions que es duran a terme, al Camí de l'N-240 a Grealó, al Camí Vell d'Alcoletge i al Camí de les Torres de Sanui a la Cerdera, així com una altra actuació que s'inclou també en aquest projecte com és la dels Dos Ponts de la partida de Grealó i Quatre Pilans que travessen la via de ferrocarril convencional Lleida-Tarragona. El pressupost global d'aquest projecte és de 150.000 euros.

Summary: El Pla d'usos i gestió de l'Horta de Lleida incorporarà un procés participatiu


El vicepresident de l'entitat, Àlex Ramos, diu que el govern espanyol els va "constatar" que s'incorporaria però que no va entrar en més detalls ACN Barcelona.-El vicepresident de Societat Civil Catalana, Àlex Ramos, ha assegurat aquest divendres que en la reunió que van mantenir representants de l'entitat amb el president del govern espanyol, Mariano Rajoy, i el vicepresident, Àlex Ramos, se'ls va "constatar" que s'introduiria l'opció de triar el castellà com a llengua vehicular en les preinscripció escolar. En una entrevista a Catalunya Ràdio, Ramos ha explicat que el govern espanyol no va anar "molt més enllà" ni va emetre més "valoracions" i que va ser un aspecte més tractat en la conversa que es va allargar unes dues hores. El vicepresident de l'entitat també ha comentat que la casella del castellà "no fa cap mal" i s'ha mostrat partidari de "saber quina intenció té la ciutadania en aquest aspecte". "Ja s'ha fet la normalització lingüística del català i d'una manera oberta i lliure es planteja aquest tema, sense cap tipus de coacció, i es va veient que hi ha una altra necessitat s'haurà d'anar adaptant a la nova situació", ha argumentat Ramos, que també ha recordat que una sentència del TSJC avala que si un alumne vol rebre el 25% de la formació en castellà hi té dret. D'altra banda, el dirigent de SCC ha comentat que en la reunió amb Rajoy no es va parlar de l'aixecament de l'article 155 un cop hi hagi acord per a la formació de Govern, tot i que Ramos ha afirmat que "entenem que quan es normalitzi la situació no és necessari el 155", sempre i quan, ha afegit, s'actuï "d'acord amb l'estat de dret". En aquest sentit, ha subratllat que des de SCC també vol que ja hi hagi un Govern que governi "per a tots els catalans" i que "sigui el més aviat possible i no en aquesta situació que s'allarga de manera tan surrealista". Per últim, Ramos ha assenyalat que no es va tractar la possibilitat d'unes noves eleccions a Catalunya però sí d'un escenari "d'inestabilitat, imprevisibilitat i neguit" per la situació actual. "És una de les vies de sortida possible però no es va tractar com una cosa imminent ni la més probable", ha assegurat.

Summary: SCC dona per feta la inclusió de la casella del castellà en la preinscripció escolar


Gas Natural Fenosa ha valorat "molt positivament" la futura incorporació de CVC i de Corporación Financiera Alba al seu accionariat, que, segons subratlla, significa "un reconeixement a la capacitat de creació de valor de la companyia". La companyia energètica s'ha mostrat convençuda que la nova estructura accionarial "reforçarà les línies estratègiques que es desenvoluparan en els propers anys per posicionar-la com un dels principals actors energètics a nivell mundial". Repsol ha venut al fons CVC el seu 20% de la seva participació de Gas Natural per 3.816,3 milions d'euros, el que equival uns 19 euros per acció. Entre els inversors en la societat liderada per CVC hi ha Corporación Financiera Alba, que tindrà una participació indirecta del 5,1% a Gas Natural. El grup Gas Natural vol remarcar "l'excel·lent col·laboració i suport" que ha mantingut amb Repsol, accionista de referència de la companyia des del 1989, així com amb tots els membres del consell d'administració nomenats a proposta seva, i "molt especialment" amb el seu president, Antoni Brufau, que també va ser president de Gas Natural des del 1997 fins al 2004.  La companyia energètica apunta que ha rebut la carta de renúncia a la seva condició de consellers de Josu Jon Imaz San Miguel i Miguel Martínez San Martín amb data d'efecte d'aquest dijous. Així mateix, també ha rebut un escrit de Repsol on li comunica el seu interès en què per cobrir les vacants originades Iñigo Alonso de Noriega Satrústegui i Guillermo Llopis García puguin ser nomenats consellers dominicals de Repsol. Les decisions relatives a aquesta qüestió s'inclouran en l'ordre del dia de la propera sessió ordinària del consell d'administració de la companyia.

Summary: Gas Natural valora "molt positivament" l'entrada de CVC al seu accionariat


La víctima havia estat circulant en bicicleta per l'autopista sense llum ACN Salt.-Un vianant ha mort atropellat aquest dimarts a l'AP-7 a l'altura de Salt (Gironès), segons ha informat el Servei Català del Trànsit. Els Mossos han rebut l'avís cap a dos quarts i mig de sis de la matinada. La víctima havia estat circulant amb bicicleta per l'autopista sense llum. La bicicleta, però, ha estat localitzada en bon estat recolzada en una barrera de seguretat. La via ha quedat tallada en sentit sud durant una estona, posteriorment s'ha obert un carril i la circulació s'ha normalitat poc abans de dos quarts de nou del matí. La víctima és R.G.C. de 22 anys, hondureny i veí de Girona. Amb aquesta ja són 35 les persones que han mort en accident de trànsit aquest 2020 a la xarxa viària interurbana de Catalunya. (Aquesta notícia actualitza l'anterior amb el mateix titular afegint la identitat de la víctima) A causa de l'accident, s'han activat cinc patrulles dels Mossos d'Esquadra, dues dotacions del Bombers de la Generalitat i una ambulància del Sistema d'Emergències Mèdiques (SEM).

Summary: ACTUALIZACIÓ:Un vianant mor atropellat per un turisme a l'AP-7 a Salt


Els exconsellers Josep Rull i Quim Forn s'han sumat a la vaga de fam indefinida que van començar fa tres dies Jordi Sànchez i Jordi Turull per denunciar el "bloqueig" del Tribunal Constitucional (TC) per impedir "l'accés als tribunals internacionals i a la justícia europea". En un comunicat d'aquest dilluns a la tarda, els dos dirigents independentistes -empresonats a Lledoners- argumenten que aquesta és l'"única alternativa" que tenen a la presó per fer "més visible" la "discriminació" dels seus drets. Així, Rull i Forn renunciaran voluntàriament a la ingesta d'aliments des de les 00:00 hores d'aquest dimarts. La web VagadeFam.cat ja ha rebut més de 192.100 adhesions a la denúncia del bloqueig del TC.

Summary: Rull i Forn se sumen a la vaga de fam indefinida per denunciar el "bloqueig" del TC


Les alcaldesses d’Aldover, Teresa Forés; de Benifallet, Mercè Pedret;  de Tivenys, Maria Beltran, i l'alcalde d'Alfara, Josep Mas, demanaran en el proper Consell d'Alcaldes del Baix Ebre que es torni a posar en marxar la comissió de seguiment del tractament de la mosca negra. Denuncien que "la problemàtica és prou important perquè totes les administracions hi estiguin presents i hi treballin conjuntament" i han assenyalat que "l'afectació d'aquesta plaga ha estat més greu" del que és habitual, principalment durant els mesos de maig, juny i juliol. Els batlles també asseguren que a més de patir "un augment del nombre de persones afectades per les picades", la mosca negra està tenint "una incidència molt negativa en la pagesia i el turisme". A més a més, els edils consideren "imprescindible" signar un conveni d'actuació amb la Generalitat i treballar amb la Confederació Hidrogràfica de l’Ebre (CHE) per regular els cabals del riu dels quals en depenen els tractaments.

Summary: Aldover, Benifallet, Tivenys i Alfara reclamen que es recuperi la comissió de seguiment del tractament de la mosca negra


La 55a edició de la Fira de Mostres de Girona vol atraure més públic jove, potenciant l'emprenedoria, l'ús de les xarxes socials i les aplicacions mòbils. Entre les seves novetats, també comptarà amb un espai gastronòmic i tallers de jardineria i bricolatge decoratiu. El certamen, que serveix per prendre el pols a l'economia gironina, s'estendrà al llarg de 45.000 metres quadrats i tindrà aquest any 385 expositors. La xifra és similar a l'any passat, però segons ha destacat la directora de la Fira, Coralí Cunyat, "ha crescut fins a un 14% la superfície que les empreses han contractat per als seus  estands". Sobretot, a la zona exterior de la Devesa, on es troben les firmes de maquinària i construcció. La Fira de Mostres compta amb un pressupost de 531.450 euros i se celebrarà del 28 d'octubre a l'1 de novembre. S'esperen rebre 90.000 visitants. Fira de Girona ja escalfa motors per a la 55a Fira de Mostres, el màxim exponent de l'activitat econòmica a les comarques gironines. En total, el certamen abastarà una superfície de 45.000 metres quadrats, que sumen tant els interiors del palau com les carpes exteriors i la part exterior que s'ocupa del recinte de la Devesa.  Novament, la Fira de Mostres serà un aparador del territori, on hi haurà representats nombrosos sectors: alimentació, motor, turisme, tecnologia, decoració, construcció i serveis, entre d'altres. Aquest any, el certamen tindrà 385 expositors, dels quals el 62% seran de fora de la ciutat (sobretot, de la resta de la demarcació, però també de Catalunya i, fins i tot, de diferents punts de l'Estat). Tot i que la xifra d'empreses sigui similar a la d'anys anteriors, la directora de Fira de Girona ha volgut subratllar que, a diferència del 2015, s'ha crescut –i molt- en superfície contractada per als estands. "En concret, hem arribat fins als 11.922 metres quadrats, cosa que suposa un increment del 14% i ens situa a nivells dels anys 2009 i 2010", ha dit Coralí Cunyat. I ha precisat: "És a dir, que els expositors tornen a invertir i això és reflex que es recupera l'activitat i el dinamisme". Sobretot, entre els sectors que més creixen en superfície hi ha tots aquells que se situen a l'espai exterior de la Devesa, on hi ha les firmes de maquinària i els concessionaris.  Incidir en els joves Per a aquesta edició, l'organització s'ha marcat l'objectiu d'atraure més públic jove a la Fira de Mostres. Per això, intensificarà l'aposta per les xarxes socials i les noves tecnologies. Aquells qui es descarreguin l'app, tindran una invitació per al certamen. I durant la Fira de Mostres, es farà una prova pilot amb Zonetacts, una aplicació que permet xatejar de manera geolocalitzada. Dins aquesta voluntat, la 55a Fira de Mostres també incorpora una novetat el Saló de l'Emprenedoria. El divendres 28 a la tarda, per primer cop s'hi lliurarà el Premi al Millor Treball de Grau Emprenedor de la Càtedra FPdGi de Joves Emprenedors de la UdG. Hi opten sis treballs, que s'hauran de defensar oralment, i el guardó serà la matrícula al Màster d'Emprenedoria que ofereix la universitat (valorada en 4.000 euros). Espai gastronòmic i tallers de bricolatge La Fira de Mostres també comptarà per primer cop amb un espai gastronòmic, patrocinat per la Diputació de Girona. S'hi faran demostracions i tastos en directe amb productes de proximitat que tenen el segell 'Girona Excel·lent'. A més, Cunyat ha destacat que una altra de les novetats és que aquest any el restaurant obrirà més enllà de l'horari de la fira. "perquè si alguna empresa vol tancar tractes amb algun client ho pugui fer-ho amb comoditat". Una altra de les novetats d'aquest 2016 es trobarà a les carpes exteriors. Allà, l'empresa Bauhaus hi farà  tallers de jardineria i bricolatge decoratiu (en total, unes 60 sessions al llarg dels dies que dura la Fira de Mostres).  Per últim, aquest 2016, per primer cop, s'ha editat una revista centrada exclusivament en el certamen. Apart de recollir informació sobre els diferents sectors i empreses representades, també inclourà un reportatge sobre la història de la Fira de Mostres i les imatges de tots els cartells des de l'edició del 1932.  Cinc dies i 500.000 euros  La 55a Fira de Mostres se celebrarà del 28 d'octubre a l'1 de novembre. Té un pressupost de 531.450 euros. L'horari d'obertura serà de les deu del matí a les vuit del vespre. Les entrades costaran 4,5 euros, però de tota manera, els dos dies laborables (28 i 31) el preu es reduirà fins als 2 euros.

Summary: La 55a edició de la Fira de Mostres vol atraure més públic jove i comptarà amb un espai gastronòmic entre les novetats


Renfe reforça a partir d'avui diumenge el servei de l'R2 nord a l'Aeroport de Barcelona per afavorir la mobilitat de ciutadans i turistes afectats per la vaga de taxis. La companyia informa que augmenta un 25% el nombre de places a l'R2 nord, cosa que suposa un increment de 9.000 places respecte el servei habitual. L'oferta total de places serà diàriament de 45.000 i la mesura es mantindrà mentre duri la vaga de taxis a l'àrea metropolitana de Barcelona. A banda, Renfe assenyala que se situaran trens de reserva en doble composició a l'Estació de França i a l'Hospitalet per si fos necessari realitzar serveis especials. En paral·lel, el Govern també ha comunicat que avui diumenge reforça el servei de metro de la L9 entre Barcelona i l'Aeroport del Prat, establint la mateixa freqüència de combois que els dies laborables. També es reforçaran els punts de venda del suplement de l'aeroport, ja que a les 20 màquines expenedores que hi ha actualment s'hi afegiran 20 persones que faran la venda directa del bitllet de suplement.

Summary: Renfe reforça el servei de l'R2 nord a l'Aeroport de Barcelona per la vaga de taxis


El Servei Català de Trànsit (SCT) ha informat que s’ha restringit el pas als vehicles pesants articulats a la carretera N-230 entre Vilaller, a l'Alta Ribagorça, i la boca sud del túnel de Vielha, a la Val d’Aran, a causa de la neu. Des de l’SCT s’ha explicat que els camions articulats no poden circular en aquest punt tant pel fet de la neu que cau com perquè hi ha acumulació de vehicles. És una mesura preventiva per evitar incidents en aquesta via. Trànsit alerta que hi pot haver neu i gel a la calçada en un tram de 32 quilòmetres, entre el 131 i el 163.

Summary: Restringit el pas als camions a la boca sud del túnel de Vielha a causa de la neu


Tres joves d'entre 18 i 20 anys van ser detinguts per furtar la recaptació en un supermercat del barri de Campclar, a Tarragona, després de distreure el treballador. Els furtadors van comprar diversos productes a l'establiment i, un cop feta la compra, van tornar a adreçar-se als passadissos de la botiga i un d'ells va reclamar l'atenció del treballador. En aquest moment, els altres dos van aprofitar per sostreure un sobre amb la recaptació que l'empleat havia deixat amagat al costat de la caixa enregistradora. El treballador se'n va adonar quan els joves havien marxat del supermercat. Una investigació dels Mossos va permetre detenir els presumptes autors del furt entre el 10 i l'11 d'octubre, nou dies després dels fets, gràcies a les càmeres de seguretat.  Els arrestats van passar a disposició de jutjat en funcions de guàrdia de Tarragona i el jutge va decretar la seva llibertat amb càrrecs.

Summary: Detinguts tres joves per furtar la recaptació en un supermercat de Tarragona


L’Ajuntament de Gavà (Baix Llobregat) i les Àrees Bàsiques de Salut Gavà-1 i Gavà-2 han iniciat aquest mes de novembre el programa de vacunació a les escoles del municipi segons el calendari de vacunacions del Departament de Salut. En aquest curs, la campanya de vacunació se centra en els alumnes de sisè de primària, a qui se li administrarà 4 tipus de vacunes: antihepatitis A, varicel.la (que s’administra a aquells nois i noies que no hagin passat la malaltia ni hagin rebut la vacuna) i antimennincogòccica conjugada. A les noies també se les vacunarà del virus del papil.loma humà. Al seu torn, als alumnes de 2n d’ESO se’ls administrarà una dosi de la vacuna Td (tètanus i diftèria). Les vacunes són administrades a l’escola pel personal dels Centres d’Atenció Primària. L’objectiu d’aquest programa és facilitar l’accés a la vacunació i continuar amb el calendari de vacunacions que s’inicia a la infància. Des del curs 1997-1998, l’Ajuntament de Gavà té encomanades les tasques de control i gestió administrativa del calendari de vacunacions sistemàtiques de la població infantil en edat escolar d’ensenyament obligatori.

Summary: L'Ajuntament de Gavà inicia la campanya de vacunació a les escoles


Aquest darrer episodi de pluges ha deixat quantitats importants d'aigua al territori sobretot al Pirineu. Es tracta del segon episodi de pluges abundants d'aquesta tardor. Durant els darrers quatre dies s'han acumulat més de 200 litres a les cotes altes del Pirineu, segons ha indicat el Servei Meteorològic. L'episodi ha anat acompanyat també de fortes ventades, nevades a cotes altes i una línia de torbonada que ha provocat gran quantitat d'aparat elèctric, fortes ventades, pedra i calamarsa. Concretament, aquest dimecres s'han registrat cops de vent de fins a 150 km/h a Boí, als 2.535 metres. D'altra banda, el temporal també ha deixat nevades en cotes altes del Pirineu. Per exemple, entre dilluns i aquest dijous s'han acumulat 64 centímetres a Espot, als 2.500 metres. L'episodi ha estat provocat per la presència d'una massa d'aire fred a les capes mitjanes i altes de la troposfera que es va anar despenjant del corrent general, juntament amb la formació d'una extensa depressió en superfície ubicada sobre la península Ibèrica. Les pluges van començar diumenge al vespre a l'extrem sud del Principat i meitat nord-occidental, amb alguns xàfecs de poca intensitat. La pluja va anar estenent-se per tot el territori durant dilluns i matí de dimarts, assolint-se les quantitats diàries més altes de tot l'episodi.  Així dilluns es van enregistrar fins a 119,2 litres al Port del Comte (2.316 m., el Solsonès) i 104,9 mm a Espot (2.519 m., el Pallars Sobirà). A partir de dimarts a la tarda la pluja es va concentrar a la meitat occidental de Catalunya. Finalment, dimecres la pluja va tornar a afectar tot el país, començant pels extrems nord i sud-occidental i cobrint tot el territori en direcció sud-est nord-oest fins dijous a la matinada. Es van originar tempestes amb forta intensitat, acompanyades d'un potent aparat elèctric, fort vent, pedra i calamarsada. Així, es van registrar per exemple 24,9 litres en mitja hora a Canaletes (l'Alt Penedès) o 23,7 litres a Vilanova de Meià (la Noguera). També, les ventades també han deixat cops de 150 km/h a Boi, 126 km/h a la Tosa d'Alp o 117 km/h a Ulldeter. D'altra banda, es van detectar entre dimecres i dijous al matí fins a 9776 llamps núvol-terra, dels quals 2523 van descarregar sobre Catalunya.  Els registres més destacats que han deixat les pluges aquests darrers quatre dies són els 213 litres a Espot, 194,6 al Port del Comte, 190,7 a Boí, els 163,6 litres a Ulldeter o els 144,9 de Setcases. Així mateix, la neu ha fet acte de presència a cotes mitjanes i altes del Pirineu i Prepirineu. Destaquen els 64 centímetres acumulats a Espot (2.519 metres), 39 centímetres a la Bonaigua (2.266 metres) o els 13 a Ulldeter (2.410 metres). Els embassaments creixen un 2% Els embassaments de les conques internes han augmentat una mitjana del 2% les seves reserves després de les pluges, segons dades de l'Agència Catalana de l'Aigua (ACA). Concretament, han passat del 52% de reserves (358 hm3) de diumenge passat al 54% (375 hm3) d'aquest dijous. Destaquen els increments del 5% (8 hm3) de l'embassament de Sau i el 5% també del pantà de La Baells (7 hm3). L'ACA ha indicat que la tendència als sistemes Ter i Llobregat encara és creixent i, per tant, s'espera incrementar els volums amb el pas de les hores. Per exemple, a la capçalera del Ter, el cabal del Ripoll registra aquest dijous uns 54 m3/s –a les onze de la nit d'aquest dimecres ha assolit el pic més alt, amb uns 100 m3/s-, mentre que diumenge passat el volum del cabal no superava els 3 m3/s. Pel que fa a la capçalera del Llobregat, el cabal del riu al seu pas per Guardiola de Berguedà és d'uns 33 m3/s – el pic més alt assolit a les onze de la nit d'aquest dimecres va ser d’uns 57 m3/s), quan abans de l'episodi el cabal el nivell se situava a uns 2,3 m3/s.

Summary: El segon episodi de pluges abundants d'aquesta tardor deixa més de 200 litres en indrets del Pirineu


La Creu Roja a Catalunya ha iniciat la compra urgent d'aliments per valor de prop d'1,5 MEUR. L'entitat ho fa per donar resposta a l'augment de la demanda en les últimes tres setmanes arran de la crisi del coronavirus, que xifren en un 25%. Aquesta compra s'està duent a terme gràcies a les aportacions privades i empresarials procedents de donacions dineràries i en producte de 83 empreses, així com també dels fons propis que l'entitat està destinant a la resposta de l'emergència. L'entitat preveu per als propers mesos un creixement de la demanda del 100% per atendre fins a 200.000 persones a Catalunya, el doble que atenia abans de la crisi. L'objectiu de la compra urgent d'aliments és oferir ajuda bàsica a les persones en situació de major vulnerabilitat, com són les persones grans, els infants i les seves famílies. En aquests moments, la distribució es fa per diverses vies: la distribució domiciliària porta a porta a prop de 5.000 llars; el repartiment de 8.000 targetes de prepagament per a l'alimentació infantil i familiar en comerços de proximitat; la distribució de 20.000 kits de productes de necessitat bàsiques, ja siguin alimentàries, higièniques o de neteja de la llar, i a través dels 52 centres de distribució d'aliments que gestiona directament la Creu Roja a Catalunya i en els 30 que gestiona conjuntament amb altres entitats. Des de l'inici de la crisi del coronavirus, un equip de 2.600 voluntaris i tècnics de la Creu Roja ha distribuït 75.800 quilos d'aliments i medicines a més de 10.000 persones en risc en més de 150 municipis catalans.

Summary: La Creu Roja inicia la compra urgent d'aliments per valor d'1,5 MEUR davant un augment de la demanda del 25%


La formació liderada per Jaume Asens tindrà sis escons per Barcelona i un per Tarragona i perd els de Lleida i Girona ACN Barcelona.-En Comú Podem ha obtingut set diputats en les eleccions d'aquest diumenge, cinc menys dels que va aconseguir en les eleccions dels comicis del 2016, quan aleshores va guanyar a Catalunya per davant d'ERC (9) i PSC (7). En aquesta ocasió, els republicans s'han convertit en el partit més votat, amb 15 escons, seguit del PSC, amb 12. En nombre de vots, En Comú Podem supera els 580.000 amb el 94,88% escrutat però es queda lluny dels 853.102 de fa tres anys, mentre que en percentatge ha perdut uns 10 punts, fins al 14,9%. La formació, que en aquesta ocasió estava liderada pel fins ara tercer tinent d'alcalde de Barcelona, Jaume Asens, ha aconseguit 6 diputats per Barcelona i un a Tarragona, mentre que perden els de Lleida i Girona. Per la demarcació de Barcelona, entraran al Congrés Jaume Asens; Aina Vidal i Mar Garcia, que repetiran com a diputades; el fins ara primer tinent d'alcalde de l'Ajuntament de Barcelona, Gerardo Pisarello; i el portaveu de Catalunya en Comú, Joan Mena, que també torna a la cambra espanyola. Per Tarragona, En Comú Podem estarà representada pel doctor en Estudis Internacionals de Pau i Conflictes i politòleg, Ismael Cortés, que substitueix Fèlix Alonso. En les eleccions d'aquest diumenge, la llista ha estat encapçalada pel que ha estat fins ara tercer tinent d'alcalde de Barcelona en el govern municipal d'Ada Colau, que va guanyar les eleccions municipals del mateix 2015 en un context molt marcat pels efectes de la crisi i de la renovació de lideratges.  En Comú Podem es va estrenar al Congrés dels Diputats el 2015 com a confluència entre ICV, Podem i EUiA, entre d'altres, coincidint amb l'auge que va experimentar Podem arran de les protestes del 15-M i ho va fer amb una victòria a Catalunya, en obtenir 12 escons i 929.880 vots. En aquella ocasió, va superar ERC, que va aconseguir 9 diputats, i PSC, que en va tenir 8, i va relegar Democràcia i Llibertat –que ocupava l'espai electoral de l'antiga CiU- al quart lloc (la federació nacionalista havia obtingut fins a 16 representants en els comicis anteriors, del 2011). No obstant això, aquests resultats van quedar aviat en paper mullat davant la impossibilitat de fer govern, ja que per una banda el PP de Mariano Rajoy va perdre la majoria absoluta i no va obtenir suports parlamentaris per sortir escollit ni el PSOE va poder formar un govern alternatiu amb Podem o Ciutadans. Amb tot, el Congrés va quedar dissolt i en la repetició dels comicis al juny del 2016, En Comú Podem es va tornar a imposar a Catalunya amb 12 escons i 853.102 vots (76.778 menys que el desembre del 2015), tornant a superar ERC, que va repetir els 9 diputats, i PSC, que en va obtenir 7, un menys que mig any abans. El cap de llista de la coalició va ser Xavier Domènech, que va liderar la coalició d'esquerres al Congrés en els dos comicis del 2015 i 2016, però va deixar la cambra espanyola per centrar-se en la campanya de les eleccions del 21-D, convocades per l'aleshores president espanyol Mariano Rajoy, en aplicació de l'article 155. Mesos més tard, però, va anunciar que abandonava el Parlament de Catalunya enmig de les tensions dins del grup parlamentari, format per vuit diputats.

Summary: En Comú Podem obté set diputats a Catalunya, cinc menys que el 2016, i cau fins al tercer lloc


El Parlament ha instat el Govern a prioritzar en la preinscripció escolar la conservació de línies púbiques en cas de tancament de grups per insuficiència d'alumnes. És un dels punts aprovats d'una moció presentada per la CUP. Tots els grups parlamentaris hi han votat a favor menys JxSí que s'hi ha abstingut i el PPC que hi ha votat en contra. En canvi, la cambra catalana ha rebutjar un altre punt del text que instava l'executiu català a presentar un pla per desegregar en un termini de 5 anys el centenar d'escoles amb més del 50% de l'alumnat d'origen estranger. JxSí ha votat en contra d'aquesta proposta que s'ha rebutjat. Tampoc s'ha aprovat l'obertura d'expedients per retirar el concert als centres que infringeixin "la voluntarietat de les quotes".

Summary: El Parlament insta el Govern a prioritzar la conservació de línies públiques en cas de tancament de grups escolars


El darrer balanç del Sistema d'Emergències Mèdiques (SEM) apunta que s'han atès 21 persones, de les quals 12 eren lleus, 8 menys greus i 1 ferit crític ACN Barcelona.-Un bon ensurt s'han endut els veïns que viuen a prop del número 137 del carrer Marina, on aquest dissabte al matí ha tingut lloc una explosió a l'interior del forn de pa i pastisseria 'La Estrella'. "Ha estat una explosió molt gran", ha comentat als mitjans Isabel Vázquez, que viu davant l'establiment "Estàvem al llit, ens acabàvem de llevar i el meu marit ha dit: 'Un atemptat!' I jo he dit: 'La Sagrada Família'", ha afegit. I és que l'establiment sinistrat està només a un quilòmetre, a escassos 15 minuts a peu, de la basílica d'Antoni Gaudí, un dels objectius de la cèl·lula terrorista responsable dels atemptats a les Rambles de Barcelona i a Cambrils de fa tot just un mes.  De seguida s'ha pogut comprovar, però, que la deflagració ha estat accidental i que provenia de l'establiment. El Sistema d'Emergències Mèdiques (SEM) ha atès arran del sinistre un total de 21 persones: 12 lleus de les quals només la meitat han hagut de ser traslladades a centres hospitalaris, 8 persones menys greus i un ferit crític.

Summary: Isabel, veïna del forn de pa sinistrat del carrer Marina: "Pensàvem que era un atemptat a la Sagrada Família"


L'excavació de les dues galeries d'emergència del túnel de Tresponts, treballs que formen part de la millora integral de la carretera C-14 entre Organyà (Alt Urgell) i la cruïlla d'accés al nucli de Montan de Tost, estarà completada aquesta primavera. Així ho ha dit aquest dimarts el secretari d'Infraestructures i Mobilitat, Isidre Gavín, que ha visitat les obres i ha pogut comprovar que s'ha enllestit la que queda més a prop de la boca sud, de 427 metres de llargada. Pel que fa a la mobilitat a la C-13 entre Rialp i Llavorsí (Pallars Sobirà), on des del 29 de desembre s'hi dona pas alternatiu en un tram on es va produir una esllavissada, Gavín calcula que abans de Setmana Santa s'haurà recuperat la circulació pels dos carrils de la via.

Summary: L'excavació de les galeries d'evacuació del túnel de Tresponts, a la C-14, estarà enllestida aquesta primavera


El departament d'Educació ha reconvertit l'Escola d’Aqüicultura de l'Institut Els Alfacs de Sant Carles de la Ràpita en l'Institut d'Estudis Professionals Aqüícoles i Ambientals de Catalunya. El nou centre s'estrenarà el curs 2020-2021 Educació ha creat un nou Institut a través d’un procés de segregació administrativa dels estudis corresponents als graus de Formació Professional (FP) d’Aqüicultura i d’Educació i Control Ambiental. Així el nou centre serà completament independent de l’Institut Els Alfacs, on fins aquest curs s’imparteixen aquests estudis i entrarà en funcionament el curs 2020-2021. Amb aquest canvi s'amplia el nombre de centre d’oferta exclusiva de Formació Professional a les Terres de l'Ebre. El director general de Formació Professional Inicial i Ensenyament de Règim Especial, Josep Lluís Espinós, ha destacat que “precisament, poder tirar endavant aquest projecte en un moment tant sensible per al Delta de l’Ebre és també una empenta per les empreses del sector aqüícola perquè l’Institut té molt de potencial en innovació i coneixement, i pot ajudar a remuntar aquestes empreses”. De fet, la creació del nou institut com un centre integral de formació professional “serà únic a tota Catalunya, i un dels pocs existents a l’estat espanyol, que permetrà reforçar i eixamplar les xarxes de transferència tecnològica i empresarial en què hi participa, i alhora assumirà la formació permanent i ocupacional dels treballadors d’aquest sector tant arrelat al municipi de La Ràpita i de la costa ebrenca”, ha destacat la directora territorial d’Educació, Montserrat Perelló.

Summary: Educació reconverteix l'Escola d'Aqüicultura en l'Institut d'Estudis Professionals Aquïcoles i Ambientals de Catalunya


El tinent d'alcaldia d'Empresa, Innovació i Cultura, Jaume Collboni, ha replicat aquest dimarts a la portaveu del Govern, Neus Munté, que "potser el que arriba tard" és la reunió que ha convocat sobre les cues en el control de passaports a l'aeroport del Prat. Ha reaccionat així a les declaracions de Munté, que ha atribuït aquests problemes a un "sabotatge i un boicot premeditat" de l'Estat i ha recriminat el "silenci còmplice" del consistori. Collboni ha recordat a la portaveu que ell ja fa dues setmanes que es va adreçar per carta al ministre de Foment i al delegat del govern espanyol a Catalunya exigint solucions. En tot cas, ha demanat a les administracions que intentin solucionar el problema i no crear conflictes "institucionals". Tampoc ha compartit que hi hagi "mala fe" de l'Estat al darrere d'aquest conflicte.

Summary: L'Ajuntament de Barcelona replica a Munté que "el que arriba tard" és la reunió sobre el Prat


Els col·lectius més nombrosos són els marroquins (60.601) i els romanesos (45.301) ACN Madrid.-El nombre d'afiliats estrangers a la Seguretat Social va créixer un 9,2% al març respecte el mateix mes de l'any passat,, fins als 484.706 persones, segons ha informat aquest dimarts el Ministeri de Treball. Pel que fa en relació al febrer, es va produir un increment de l'1,87%. Del total, 408.689 (un 84,32% del total) pertanyen al règim general -dels quals 14.153 estan acollits al sistema especial agrari i 31.104 als de la llar-, 75.395 són autònoms (15,55%) i 623 treballen a la mar (0,13%). D'altra banda, 161.460 són originaris de països de la Unió Europea i 323.246 eren de països extracomunitaris. Per països, Romania és el que aporta més afiliats (45.301), seguit d'Irlanda (37.748) i França (19.568) entre els països de la UE, mentre que Marroc (60.601), Xina (29.254) i Pakistan (19.996) són les nacionalitats que predominen entre els països extracomunitaris. Al conjunt de l'Estat, la Seguretat Social va registrar 2.026.957 afiliats estrangers al març, 41.677 més que al febrer, un 2,1% més, i un 8,17% més interanual, amb 153.144 afiliats més. Els grups més nombrosos procedeixen de Romania (37.033), Marroc (259.893), Itàlia (115.771) i Xina (104.183). En termes interanuals, la comunitat que va registrar un major augment d'afiliats va ser Castella-La Manxa (62.074), amb un increment del 10,44%, seguida de Navarra (9,79%), Catalunya (9,24%) i el País Basc (9,23%).

Summary: El nombre d'afiliats estrangers a la Seguretat Social creix un 9,2% al març


El 80% de les dones barcelonines entre 14 i 30 anys no saben que l'avortament és una prestació gratuïta i universal de la cartera de serveis de la sanitat pública i la meitat ignoren que es tracta d'una decisió pròpia, segons un sondeig a 200 joves. Després de constatar aquest desconeixement, l'Ajuntament de Barcelona ha decidit impulsar una campanya per informar sobre el dret a l'avortament. En el material informatiu que es distribuirà, s'explica en quins casos és possible l'avortament i es remarca que les dones que es plantegin interrompre l'embaràs poden trobar assessorament legal i sanitari i suport emocional en diversos equipaments gratuïts; un missatge adreçat especialment a les menors d'edat en situació vulnerable. Hi ha altres dades que han instat el consistori a promoure informació dels drets sexuals i reproductius entre els més joves, com que l'11,6% no fa servir cap mètode contraceptiu en les relacions sexuals. A més, la taxa d'embarassos en adolescents a la ciutat mostra una desigualtat socioeconòmica. La mitjana a la ciutat és de 19,1 casos per cada 1.000 dones d'entre 15 i 19 anys, mentre que a Ciutat Vella és de 26,3 i a Nou Barris, de 29,2. La campanya 'L'avortament: una opció i també un dret' comença amb 25.000 fulls informatius que es distribuiran en centres d'atenció sanitària, així com centres d'atenció a la infància i l'adolescència, d'atenció a la dona o la diversitat, entre altres. En la presentació de la campanya aquest divendres, la regidora de Feminismes i LGTBI de Barcelona, Laura Pérez, ha assenyalat que el consistori ha volgut actuar "dins el marge legal" que té per millorar la informació sobre la interrupció voluntària de l'embaràs entre els més joves.  Pérez ha explicat que posen el focus en les menors d'edat en situació vulnerable o que puguin patir violència dins la família i ha lamentat que són sobretot aquestes joves les que van quedar "desprotegides" amb la reforma de la llei de l'avortament que obliga les noies que no tenen 18 anys a disposar del consentiment exprés del pare, mare o tutor legal per avortar. En el fulletó, s'informa que les menors d'edat tenen dret a la interrupció voluntària de l'embaràs en els mateixos casos que les majors, però amb la diferència que han de disposar d'aquesta autorització. El consistori assenyala que hi ha quatre equipaments adreçats a menors, on no cal sol·licitar cita prèvia, per rebre assessorament i suport gratuït i confidencial. Són el Servei d'Atenció a la Salut Sexual i Reproductiva (ASSIR) del CAP Manso, l'ASSIR Pare Claret, l'ASSIR Sant Andreu i el Centre Jove d'Anticoncepció i Sexualitat (CJAS).   El full recorda que la llei orgànica 2/2010 de salut sexual i reproductiva estableix que totes les dones poden decidir interrompre el procés de gestació per decisió pròpia abans de les catorze primeres setmanes de gestació i que ho poden fer de manera gratuïta en un centre del sistema públic. La informació puntualitza que, per causes mèdiques relacionades amb el fetus o la salut de la dona –física, mental o social-, les dones poden avortar abans de les 22 setmanes i, si hi ha anomalies en el fetus incompatibles amb la vida, més enllà d'aquest termini.  També s'hi explica que es pot rebre més informació al Servei d'Atenció a la Salut Sexual i Reproductiva dels CAP i el CJAS.  Canvis legislatius i poca informació La comissionada de Salut de Barcelona, Gemma Tarafa, ha atribuït la "desinformació" sobre l'avortament als canvis legislatius en aquest àmbit que hi ha hagut en els últims anys i ha afirmat que aquesta situació no ajuda a "assolir els reptes de millora de la salut sexual i reproductiva" a la ciutat. Segons el sondeig a 200 dones realitzat per l'Associació de Planificació Familiar de Catalunya i Balears (APFCiB) i el CJAS, el 30% de les joves pensen que només poden avortar en casos de violació, malformació del fetus o perill per a l'embarassada. El canvi del 2015, que va substituir la polèmica reforma global impulsada per l'exministre Alberto Ruiz-Gallardón, també és desconegut: el 34% de les dones entrevistades sap que el consentiment informat és obligatori si una menor vol avortar.  Segons l'enquesta feta per l'Ajuntament de Barcelona el 2014 i 2015 a prop de 1.500 joves, l'11,6% dels nois i noies d'entre 15 i 34 anys no utilitzen cap mètode anticonceptiu en les seves relacions sexuals. Fins al 34,4% han utilitzat en alguna ocasió la píndola del dia després, mentre que a l'enquesta del 2002 aquesta proporció era del 22,6%. L'enquesta també reflecteix que l'1% utilitza la marxa enrere com a mètode contraceptiu. A més, al consistori, li preocupa el repunt de les malalties de transmissió sexual, sobretot sífilis i gonocòccia. Altres dades mostren una desigualtat socioeconòmica en els embarassos precoços, com la incidència superior als districtes de Ciutat Vella i Nou Barris respecte a la mitjana de la ciutat.  Una estratègia per prevenir infeccions de transmissió sexual i embarassos no desitjats La campanya s'ha presentat en la primera jornada de l'Estratègia compartida de salut sexual i reproductiva de Barcelona, una eina dissenyada conjuntament amb el Consorci Sanitari de Barcelona, l'Agència de Salut Pública de Barcelona i diverses entitats socials i científiques per articular els mitjans necessaris perquè la ciutadania pugui gaudir de forma efectiva dels drets sexuals i reproductius. Aquesta estratègia, que ha celebrat la primera jornada de treball aquest divendres a la Biblioteca Jaume Fuster, posa l'accent a prevenir les infeccions de transmissió sexual (ITS); els embarassos no desitjats i la violència sexual.  L'Estratègia compartida de Salut Sexual i Reproductiva de Barcelona és fruit de les aportacions dels professionals que treballen en la promoció de la salut, la prevenció i l'atenció des d'una perspectiva de gènere i amb l'objectiu de millorar la qualitat de les intervencions. Els centres educatius ocupen un lloc central en aquesta estratègia, que vol millorar la cobertura i la qualitat de l'educació afectiva i sexual i l'atenció personalitzada en l'adolescència. L'objectiu últim del conjunt de mesures previstes, que prioritzaran els barris i la població més vulnerable, és la millora de la qualitat de vida de les persones.

Summary: L'Ajuntament de Barcelona informarà els joves sobre l'opció i el dret a l'avortament


Les estacions d'esquí lleidatanes han venut aquesta Setmana Santa uns 150.000 forfets, un 76% més que l'any anterior segons les dades facilitades pel Patronat de Turisme de la Diputació de Lleida. Tot i que el temps canviant propi de la primavera, amb ratxes fortes de vent dissabte i baixes temperatures, ha tingut més afectació en l'àmbit del turisme actiu i dels esports d'aventura, també ha impedit que s'hi apleguessin encara més esquiadors al Pirineu. Als complexos, alguns dels quals tancaran la temporada el proper 8 d'abril, els gruixos i la qualitat de la neu han afavorit la venda de forfets en aquests deu dies, tant per a la pràctica de la modalitat alpí com de nòrdic. El conjunt d’estacions d’esquí del Pirineu de Lleida han estat obertes per aquesta Setmana Santa amb uns bons gruixos de neu. Tot i que la climatologia no s’ha mostrat del tot favorable en algus dels dies d’aquesta Setmana Santa, el nombre de forfets venuts entre  el 24 de març al 2 d’abril ha estat d’uns 150.0000, un 76 % més que la Setmana Santa de l’any 2017 que es va tancar amb 85.000 forfets.  La temporada d’esquí 2017-2018 entra a la recta final, amb els centres d’alpí oberts fins al pròxim diumenge 8 d’abril i amb uns bons gruixos de neu de qualitat immillorable per a la pràctica de l’esport blanc després de les intenses nevades caigudes aquest hivern. Només l’estació de Tavascan, en la modalitat d’alpí, ha tancat el diumenge 1 d’abril, mentre que la de nòrdic romandrà oberta fins al dia 8. Per la seva banda, l’estació de nòrdic de Virós-Vallferrera tancarà el dia 2. El complex de Sant Joan de l’Erm allargarà la temporada fins al 8 d’abril i les estacions d’Aransa, Lles de Cerdanya i Tuixent-la Vansa, a partir del dia 2 d’abril, continuaran obertes només els caps de setmana fins que tinguin neu suficient per a l’esquí. Pel que fa a l'ocupació hotelera, les dades provisionals facilitades pel Patronat de Turisme de la Diputació de Lleida la situen, a les zones turístiques, al voltant del 95% de mitjana en els dies festius que van del Dijous Sant fins al Dilluns de Pasqua. D'aquesta manera, des del Patronat han qualificat aquest índex de molt positiu i han destacat que les previsions fetes inicialment per l'ens s'han complert.

Summary: Les estacions d'esquí lleidatanes venen 150.000 forfets durant la Setmana Santa, un 76% més que l'any passat


Satisfacció del candidat de C's al 20-D, Albert Rivera, l'endemà del debat electoral televisiu a quatre organitzat per Atresmedia. El format, més "obert" que en anteriors ocasions, va afavorir "als que estem més acostumats a debatre", ha assegurat referint-se als "nous" partits –Ciutadans i Podemos-, que creu que n'han sortit "reforçats". Per contra, Rivera ha considerat des de Cadis que tant la número dos del PP, Soraya Saénz de Santamaría, com el candidat socialista, Pedro Sánchez, van estar "incòmodes" i han quedat "molt tocats" després de les seves intervencions. De fet, ha pronosticat que al PSOE li serà ara encara més difícil "remuntar el vol". Al·lusió crítica també a Mariano Rajoy, que amb la seva absència al debat va ser-ne "el gran perdedor", a parer seu. "La majoria de ciutadans coincideix en què vam ser dels més propositius", ha celebrat Rivera en una atenció als mitjans de comunicació a Cadis, després de participar en un acte electoral amb prop de 500 persones. El candidat 'taronja' va sortir "molt content" del debat d'Atresmedia, que el va enfrontar a Saénz de Santamaría, Sánchez i Iglesias, segons ha reconegut.  Els "nous" partits van ser-ne els grans triomfadors, en la seva opinió, perquè "el format obert, amb preguntes i podent-nos interpel·lar, ens afavoreix als que estem acostumats a debatre i no anem amb el 'crono' ni els corsès, com fa la vella política". I és que PP i PSOE han quedat "molt tocats" de l'experiència televisiva d'aquest dilluns: tant la número dos del PP com el secretari general dels socialistes van estar "profundament incòmodes" davant "la llibertat de moviments" d'Iglesias i Rivera, sobretot quan els punxaven a propòsit dels casos de corrupció o reformes institucionals, ha explicat.  Mentre que el debat no aconseguirà que el PSOE "remunti el vol", segons ha augurat Rivera, Rajoy serà castigat pels electors. Amb la seva absència al debat –que va batre rècords d'audiència- va ser-ne "el gran perdedor". "Va ser una pena que Rajoy s'esborrés d'un debat històric. Els espanyols en prendran nota, perquè si volem ser presidents del govern espanyol, hem de ser als llocs on la majoria dels espanyols volen que hi siguis", ha reflexionat. Així mateix, s'ha felicitat perquè aquest fos el programa més vist de l'any. El 48% d'audiència demostra que "hi ha un interès magnífic per la política i l'economia" i "és un orgull veure com Espanya s'està despertant i la gent vol escoltar i veure debatre", ha afirmat.

Summary: Rivera creu que els "nous" partits van sortir "reforçats" del debat i que Rajoy va ser-ne "el gran perdedor"


El Consorci Viari de la Catalunya Central vol que les bonificacions actuals a l'autopista C-16 es mantinguin fins a la implantació del sistema de vinyeta. Des del 2015, tots els vehicles que circulen per la via tenen una reducció del 45% de dilluns a divendres no festius. El decret que ho regula, però, deixarà d'estar en vigor a partir de l'1 de gener de 2019 i, a partir de llavors, només tindran descompte els turismes que paguin amb Teletac o Satelise. A través d'un comunicat, el Consorci ha defensat que no es pot fer cap "pas enrere" en l'àmbit de la mobilitat. És per això que volen que es mantinguin les bonificacions i fins i tot, ampliar la franja horària. El Consorci reclama una reunió amb la Generalitat per tractar la qüestió.   El Consorci Viari de la Catalunya Central també sol·licitarà a la Generalitat que el tram d'autopista Sallent – Sant Fruitós – Sant Vicenç es bonifiqui les 24 hores del dia, i no només en hores punta.  Una de les qüestions importants pel Consorci és el compliment dels protocols d'aixecament de les barreres de l'autopista. Segons l'ens, aquests no es compleixen quan hi ha alguns incidència a la C-55 o a la C-58. Com a exemple del mal funcionament, el Consorci destaca la situació del 9 de novembre, en què una incidència a Castellbell i el Vilar va obligar a tallar la C55, però les barreres de l'autopista només es van aixecar dues hores, i consideren que el col·lapse viari "es podria haver evitat".  Per últim, també volen que es millori l'accés a l'autopista per la zona de l'Hospital General de Manresa. En aquest cas, la incorporació es considera "molt perillosa" i per això es demana construir un nou carril d'incorporació. Aquesta solució també es vol per la sortida en direcció a la comissaria dels Mossos d'Esquadra.

Summary: El Consorci Viari de la Catalunya Central insta la Generalitat a mantenir per l'any que ve les bonificacions a la C-16


El director del Centre de Coordinació d'Alertes i Emergències Sanitàries (CCAES), Fernando Simón, ha afirmat que la situació del coronavirus a Catalunya és "preocupant" i "delicada" així com ho és a l'Aragó. Són les dues Comunitats Autònomes que més casos estan notificant, amb brots "d'especial interès". En roda de premsa aquest dijous a la tarda, Simón ha dit que a la zona de Barcelona i l'Hospitalet de Llobregat hi ha una transmissió comunitària de la covid-19 "gens menyspreable" i també n'hi ha a Lleida amb brots "molt importants". Al conjunt de l'Estat, Simón ha xifrat en 158 els brots que hi ha actius amb 1.973 casos associats. N'hi ha dos o tres que tenen entre 100 i 200 casos. Simón ha dit que la situació de Barcelona i la de Madrid ara mateix "no són comparables" pels brots que hi ha al voltant de la capital catalana. Simón ha explicat que gran part dels casos -un 70%- són asimptomàtics i la mitjana d'edat és més baixa la qual cosa redueix el risc d'hospitalització i també ha vist positiu el fet que es diagnostiquin abans que desenvolupin símptomes. "És un punt al qual aferrar-nos perquè redueix el risc de que transmetin". Pel que fa als rastrejadors, Simón ha dit que el sistema de detecció de casos "en general funciona bé" tot i que hi ha moments de "sobrecàrrega" quan hi ha brots com el de Lleida. En aquests casos de "sobrecàrrega" cal "tenir previst com aconseguir el nombre de persones adequades" per reforçar en moments puntuals, ha dit, a banda d'una "base mínima" per fer un control constant. "Sí que és cert que ens està costant acostumar-nos a la velocitat en què s'incrementen els casos amb aquesta malaltia", ha constatat. Segons Simón, actualment s'està controlant pràcticament tots els casos que hi ha. "S'està responent molt correctament en general" menys en algunes situacions, ha dit. La setmana passada el nombre de casos sospitosos identificats va ser de 54.000 i es van fer proves PCR al 92%.

Summary: Simón veu "preocupant" i "delicada" la situació a Catalunya amb transmissió comunitària a Barcelona i Lleida


L'Ibex 35 ha encetat la setmana a l'alça amb un repunt del 3,99% i ha recuperat els 6.800 punts. La borsa espanyola ha acabat la primera jornada de la quarta setmana d'estat d'alarma amb 6.844 punts, després d'un cap de setmana amb una lleugera tendència a la baixa del nombre de morts i contagis de covid-19 a l'Estat. Els valors del selectiu que més han crescut han sigut IAG (+13,3%), Colonial (+10,79%), Arcelor (+10,10%), Masmovil (+9,3%) i BBVA (+8,11%). En canvi, han tancat amb pèrdues Red Eléctrica (-0,86%), Repsol (-0,75%), Merlin Pro (-0,42%) i Enagas (-0,11%).  La resta de borses europees també han tancat amb pujades la sessió del dilluns. El DAX alemany ha experimentat un creixement del 5,7%, el MIB italià d'un 4%, el CAC 40 francès d'un 4,6% i el Ftse 100 britànic d'un 3%.

Summary: L'Ibex 35 enceta la setmana a l'alça amb un augment del 4% i recupera els 6.800 punts


Ferrocarrils de la Generalitat de Catalunya (FGC) ha restablert aquest dissabte el servei del Funicular de Vallvidrera, a Barcelona, que estava interromput des de feia tres setmanes. El servei va tancar el 10 d'agost degut a les tasques de manteniment que FGC fa cada any. En aquest cas, la revisió ha servit per substituir el cable tractor, que datava del 1998 i havia arribat al final de la seva vida útil. Durant el període en què no ha funcionat el funicular, FGC ha habilitat un servei alternatiu per carretera per atendre els clients i garantir els desplaçaments entre les tres estacions del trajecte - Peu del Funicular, Carretera de les Aigües i Vallvidrera Superior-. El 2019, aquest servei va sumar més d'1 milió d'usuaris.

Summary: FGC restableix el servei del Funicular de Vallvidrera, tancat tres setmanes per tasques de manteniment


L'Institut del Cava admet que aquest Nadal les vendes es poden ressentir d'un boicot en el consum a causa del context polític, però confia que aquest descens es centrarà només en les marques més econòmiques i augura que es compensarà amb l'auge dels caves Premium –Reserva i Gran Reserva-. El president de la patronal, Jaume Gramona, ha assegurat a l'ACN que els productes de més qualitat cada cop ocupen un espai més gran, i preveu que aquesta gamma es consolidarà amb la distribució de les primeres ampolles de cava de Paratge Qualificat. "La gent que té molt clar el cava que vol, no es fixa tan en l'origen com ho pot fer el consumidor de cava més popular", ha afirmat Gramona, que espera que l'impacte econòmic quedi anivellat. En aquest sentit, el president de l'Institut del Cava insta el sector a "no obsessionar-se" amb el número d'ampolles venudes i reclama prioritzar la qualitat per davant de la quantitat.

Summary: L'Institut del Cava preveu que aquest Nadal baixarà la venda de marques més econòmiques a causa del context polític


Una persona ha resultat intoxicada lleument aquest dilluns a la matinada en l’incendi de la cuina d’un habitatge de Sant Jaume d’Enveja (Montsià), segons han informat els Bombers de la Generalitat. L’avís s’ha produït a tres quarts de dues de la matinada. Fins a l’habitatge, situat al carrer Major número 160, s’hi han traslladat quatre dotacions dels Bombers de la Generalitat i el Servei d’Emergències Mèdiques (SEM), que ha traslladat el ferit lleu a l’Hospital Verge de la Cinta de Tortosa. També hi ha treballat Policia Local i els Mossos d’Esquadra.

Summary: Un intoxicat lleu en l’incendi d’una cuina a Sant Jaume d’Enveja


Les noces de plata del casament entre la mona Micaela i el Mono de l'Anís. Un festival interdisciplinar que gira al voltant del concepte de l'extinció ecològica vinculada la regressió social i econòmica humana. Una exposició de l'artista ampostina Mari Chordà que, a partir d'una bactèria descoberta al delta de l'Ebre, vol refermar un missatge de tolerància zero vers la violència contra les dones. Lo Pati-Centre d'Art de les Terres de l'Ebre torna a arriscar amb la seva programació d'aquest 2017 però ho fa eixamplant els horitzons d'un terreny que ja coneix i que s'ha convertit en un dels seus principals signes d'identitat: les produccions interdisciplinars que estableixen un diàleg artístic amb el paisatge i la realitat social. El centre, que ha continuat creixent aquest 2016, amb més de 5.200 visitants i un pressupost de prop de 160.000 euros enguany, incorpora enguany Baladre, un programa anual de residències creatives. En l'àmbit de projectes i activitats de producció pròpia, lo Pati manté la seva vocació de connectar amb creadors del territori i, en aquesta ocasió, un dels principals esdeveniments de calendari d'aquest 2017 serà, precisament, l'exposició de la reconeguda artista ampostina Mari Chordà, prevista del 4 de novembre al 7 de gener de 2018. El projecte, inspirat en una bactèria descoberta al delta de l'Ebre, inclourà fotografia, escultura, performance, instal·lacions i vídeo, a partir dels quals Chordà vol connectar amb les seves "preocupacions ancestrals" sobre el feminisme i el naixement, amb l'actualitat i un missatge de tolerància zero vers la violència contra les dones. "Li vam proposar pensar un projecte d'anar més enllà del que havia fet, en la idea del treball que té, enorme, històric i fundadora de moltes coses, m'agrada la idea de gent gran que continua pensant i arriscant", ha explicat el director del centre, Vicent Fibla. Una altra de les novetats d'aquest any rep el nom d'Extinciófest, un certamen previst entre el 21 i el 23 d'abril. Dirigit pel narrador i activista ampostí Oriol Fuster, el projecte vol esdevenir un intercanvi artístic i cultural interdisciplinar, a través de xerrades, debats, poesia o actuacions musicals que intentaran interpretar con influeixen en el present i el futur, del territori i més enllà, les tensions que el moment d'extinció ecològica del planeta origina en relació amb les formes de violència estructural, econòmica i social, fruit d'una certa regressió humana als estadis de predació.  El calendari d'aquest 2017, però, l'obrirà el pròxim 25 de març una curiosa proposta: 'Micaela's Silver Wedding', o el que és el mateix, les noces de plata de la mona Micaela i el Mono de l'Anís de Badalona. El casament simbòlic va tenir lloc fa dos anys i mig, amb una concorreguda performance artística a Badalona. Ara, en motiu de l'aniversari, la iniciativa es trasllada a les Terres de l'Ebre per fomentar la creativitat i l'agermanament dels pobles mediterranis. Hi haurà cercaviles, capgrossos, carrosses i una exposició d'ofrenes al pati en la qual hi ha confirmats quinze artistes. A banda d'aquestes novetats, lo Pati continuarà mantenint a la seva programació iniciatives d'edicions anteriors reestructurades i rebatejades. És el cas de 'Femme in Arts', un festival d'acció social i artístic hereu de la mostra de cinema –amb tocs pluridisciplinars- que s'organitzava en motiu del Dia Internacional de la Violència Contra la Dona. Seran dos dies de festival sota la direcció de la periodista Anna Zaera, que vol convertir-se en una aproximació a la lluita de les dones vers la violència patriarcal i que, des d'ara, s'obre també a propostes com la música i la fotografia, entre d'altres. Intervencions a les torres de l'Ebre També torna la convocatòria bianual d'instal·lacions en emplaçaments artístics singulars XYZ. Dirigida per Antòni Ripoll i Eva Cajigos, aquesta nova edició vol tancar el cicle iniciat amb el anteriors projectes, amb intervencions en espais urbà -al pont penjant d'Amposta- i natural –la barra del Trabucador-, actuant en edificis històrics com les torres de la Carrova d'Amposta i Font de Quinto a Campredó. Dos 1construccions aixecades entre els seglex XII i XIV, separades pel riu i que històricament n'han controlat l'accés. La idea, segons Ripoll, es poder reprendre la "comunicació" que facilitaven, la transmissió de coneixement i memòries salvant distàncies i aparent obstacles. 'Els Ports, natura i art'. Comissariat per Sergui Quiñonero, es tracta d'un projecte d'intervencions plàstiques, performatives i poètiques a la natura, que es vol convertir en una reflexió sobre la relació amb el paisatge i la seva revalorització a través de l'art amb intervencions i visites guiades així com recorreguts públics pels espais de la intervenció en aquesta zona muntanyosa del territori.  El programa incorpora una àmplia graella de projectes i activitats produïdes en col·laboració amb altres artistes o entitats. Una de les destacades en aquest àmbit és la que obrirà portes al centre el pròxim 27 de gener i fins el pròxim 19 de març, és l'exposició col·lectiva 'Real Time. Art en Temps Real'. Comissariada per Pau Waelder i procedent de l'Arts Santa Mònica de Barcelona, es tracta d'una mostra que tracta de conceptualitzar artísticament l'ús del temps en el context d'una societat hiperaccelerada, amb un torrent d'esdeveniments, continguts i informació que es crea arreu del món "en temps real". El pròxim mes de març, en col·laboració amb la Sala d'Art Jove de Barcelona, Berta Canela portarà la seva exposició "El Delta del Ebro: Destino por excel·lència", un relat inspirat en l'explotació identitària del negoci turístic al territori. Ja al mes de maig, el cicle Out.Side, coorganitzat amb Arts Sant Mònica, Tecla Sala i la Panera, portarà a Amposta dos concerts de noves músiques: Crossing Lines amb la Discordian Community Ensemble i Keith Fullerthon Withman. Completen la programació col·laborativa les Jornades Musicals a l'Ermita de la Pietat i les seves activitats educatives per a nens i gent jove durant el mes de juny; el festival de cinema i paisatge mónFILMAT, del 30 de juny al 8 de juliol –dins del qual s'integra el projecte de cinema col·laboratiu Kino Tarragonik on creadors hauran de desenvolupar projectes al llarg d'una estada de tres dies a la residència de Balada-; el festival de música experimental i electroacústica Sirga; el festival d'arts sonores i visuals Eufònic, entre el 25 d'agost i el 17 de setembre; el festiCAM, festival internacional de teatre i circ d'Amposta, entre el 12 i 14 d'octubre; o la Rabera de Bouetes, hereus de l'extingit festival Bouesia, amb accions pedagògiques i artístiques. Programa de residències artístiques Més enllà del vessant expositiu, lo Pati ha aconseguit també enguany posar en marxa un programa de residències creatives estable, amb el nom de Baladre. Es tracta d'un programa anual per copsar el "pols creatiu" a diferents nivell amb voluntat d'acollir artistes i col·lectius d'arreu de l'Estat per desenvolupar els seus projectes de creació en l'àmbit de les arts visuals a la residència situada a Balada.  El centre també participa en la difusió i formació artística dels joves valors amb jornades a l'aula al Pati o el certamen d'art jove i emergent a les Terres de l'Ebre, Ebrergent. "Tenim fama de rars amb el que fem, propostes estranyes, però també hi ha propostes més obertes i generalistes", ha explicat el director de lo Pati, Vicent Fibla. Considera que el projecte del Centre, en funcionament amb l'actual format des de 2012, està plenament "consolidat". Durant aquest passat 2016, les visites s'han incrementat fins les 5.228 –per les 4.392 de l'any anterior-. També en l'àrea virtual: amb un major nombre de visitants a la web -19.666-, subscriptors al butlletí -12.180- i seguidors a les xarxes socials -2.445 a Facebook i 1.256 a Twitter-. "Hem anat en augment, tant per visitants, persones físiques, com per les xarxes i visites a la web", ha subratllat. Enguany també ha pujat el pressupost d'activitats que financia la Generalitat -60.000 euros-, l'Ajuntament d'Amposta -40.000- i la Diputació de Tarragona -20.000-: 120.000 en total. El consistori ampostí es fa càrrec dels més de 40.000 euros de manteniment i personal anuals.

Summary: Lo Pati eixampla la seva aposta per l'art interdisciplinar que dialoga amb el paisatge i la realitat social


L'alcalde de Reus, Carles Pellicer, ha demanat a la ciutadania "que mantingui l'esforç" per continuar "aplanant la corba" de casos de coronavirus. El batlle ha donat un "missatge d'alerta, però no d'alarma", però ha demanat no relaxar les mesures. "Els propers dies són claus perquè hem de començar el curs amb la màxima normalitat possible", ha assenyalat. Alhora, des del govern municipal han explicat que si els casos augmenten significativament no es descarta que s'hagin de prendre més mesures restrictives. Amb tot, Pellicer i el regidor de Salut, Òscar Subirats, han comentat que han ofert a Salut fer "tants cribratges massius com calgui" a la ciutat. El batlle ha posat de manifest la "tendència a la baixa" de l'índex de rebrot a la ciutat. "No estem en la situació de l'abril, i som llum de les dades de pacients ingressats d'aleshores", ha remarcat. Pellicer ha felicitat la ciutadania perquè "fa les coses ben fetes" i s'ha adreçat especialment als sectors del comerç i l'hostaleria, que ha posat com a exemple per la seva capacitat d'adaptació. En aquesta línia ha sol·licitat que es limitin al mínim les trobades socials, ja sigui amb amics o familiars perquè "són el principal focus de contagi". Amb tot ha insistit en que el problema "no és de Reus, és de país". les mesures adoptades pel Departament de Salut i l’Ajuntament van encaminades principalment a evitar els focus que s’han detectat de més risc: els contactes socials. I han reclamat a la ciutadania que limiti al mínim les trobades socials, sigui amb amics o amb familiars. Per la seva banda, el regidor de Salut, Òscar Subirats, ha incidit en que cal aïllar els casos positius de forma ràpida i ha posat en valor els cribratges que es van fer la setmana passada, en les quals hi van participar més de 1.700 persones i es van detectar 23 asimptomàtics. "Hem obert la ciutat per fer tantes proves massives com calgui",  ha apuntat Subirats, que tot i això ha recordat que la decisió és del Departament de Salut. La regidora de Benestar Social, Montserrat Vilella, ha assegurat que des de la seva àrea s'assisteix les persones que han donat positiu per tal que puguin fer el confinament.

Summary: Pellicer demana a la ciutadania "que mantingui l'esforç" per no haver d'aplicar més mesures restrictives


El líder de Ciutadans, Albert Rivera, ha expressat aquest dijous “tot el seu suport” als jutges, igual que a la resta de “servidors públics que han defensat l’Estat”, davant les crítiques que el president de la Generalitat, Joaquim Torra, i les forces independentistes han llançat al Consell General del Poder Judicial (CGPJ) pel contingut dels correus que han intercanviat durant mesos diversos jutges en un xat oficial, on desqualifiquen el moviment independentista. En canvi, Rivera ha “condemnat” que se “celebri” el que “va passar el 20-S” perquè “en una democràcia no des destrossen cotxes de la Guàrdia Civil, ni es rodeja els jutges”, i en una conselleria d’Economia “no es troben documents per organitzar un cop d’estat, que és el que hi havia”.

Summary: Rivera expressa “tot el seu suport” als jutges davant les crítiques pel contingut d’un xat del CGPJ


La magistrada del Tribunal Superior de Justícia de Catalunya (TSJC) que instrueix la causa contra el Govern per l'1-O, Mercedes Armas, ha enviat un manament a Google perquè elimini del seu servei 'Google Play' l'aplicació per saber on anar a votar el dia del referèndum que va fer pública el Govern. També reclama "eliminar" i "bloquejar" qualsevol altra aplicació que estigui desenvolupada per onvotar1oct@gmail.com, o qualsevol altra aplicació que sigui oferta per 'Catalonia voting Software'. La magistrada faculta la Guàrdia Civil per fer efectiva aquest manament, dirigit a una adreça de Google als EUA. En la interlocutòria, la magistrada considera que aquesta aplicació és "la continuació dels actes" de la Generalitat per "obstaculitzar, reiteradament, tant els pronunciaments del TC" com els seus. En aquest sentit, recorda que en els últims dies ja ha dictat altres interlocutòries on acordava la inhabilitació de pàgines web. De fet, dissabte passat va autoritzar el bloqueig de les pàgines sobre el referèndum que s'anessin obrint i fossin anunciades pels membres del Govern als seus comptes de xarxes socials. Ara, la jutgessa considera que l'executiu català busca "defugir" les seves ordres relacionades amb pàgines web amb l'ús d'aplicacions informàtiques per a mòbils que tenen igualment l'objectiu de "promocionar i facilitar la celebració del referèndum de l'1 d'octubre".

Summary: El TSJC demana a Google que tanqui l'aplicació per saber on anar a votar l'1-O


L'advocat de la Generalitat ha presentat un recurs de reposició contra la decisió del Tribunal Superior de Justícia de Catalunya (TSJC) que ordenava al president del Govern, Quim Torra, retirar en 48 hores la pancarta a favor dels polítics presos i exiliats del balcó del Palau de la Generalitat. En l'escrit, de 14 pàgines, el lletrat demana suspendre la mesura cautelar i el requeriment personal fet al president Torra dilluns passat a la tarda, al·legant que l'ordre vulneraria la llibertat d'expressió del president. A més, considera que la interlocutòria de mesures cautelars entra en el fons de l'assumpte, cosa que no podria fer, sinó que simplement ha de vetllar perquè l'execució de l'acte pugui fer perdre la finalitat legítima del recurs. A l'escrit, el lletrat recorda que la decisió de la sala del TSJC de fer retirar la pancarta com a mesura cautelar va comptar amb un voto particular "parcialment dissident". També considera que la interlocutòria és "errònia" i subratlla que, des del punt de vista de la defensa, cal "distingir" entre l'exercici de potestats administratives i les manifestacions "de tipus polític emmarcades en l'exercici de la llibertat d'expressió de la qual gaudeix qualsevol representant polític". Al text es considera, efectivament, que "penjar o mostrar una pancarta amb un lema polític" té la consideració de manifestació de tipus polític, per la qual cosa també s'ha d'emmarcar en l'exercici de la llibertat d'expressió. "Sembla obvi que quan un representant polític vol exercir aquesta llibertat, no se li ha d'exigir que segueixi un procediment administratiu determinat ni que dicti cap resolució administrativa". És per això que, a parer de la defensa, el TSJC hauria d'haver "preguntat" si el fet de penjar la pancarta és "un exercici d'una potestat administrativa" o "pura i simplement l'exercici d'una llibertat", en aquest cas la d'expressió. Si és la segona, "difícilment es podrà admetre que s'ha produït una via de fet", tal com considera la interlocutòria que insta a la retirada cautelar del rètol. La defensa de Torra lamenta que la interlocutòria no vulgui entrar en aquest debat, "deixant pràcticament sense contingut el plet principal en haver-nos avançat ja la decisió que s'adoptarà en la sentència que es dicti en el seu dia". I insisteix que el vot particular d'un dels magistrats de la causa ja apunta en aquesta direcció. Així, la tesi que es defensa és que l'acte de penjar la pancarta no es pot considerar una activitat administrativa, sinó una manifestació de tipus polític emparada en la llibertat d'expressió de Torra, per la qual cosa "falla la premissa per poder considerar que s'ha produït una via de fet i, per tant, per poder adoptar la mesura cautelar interessada". El recurs s'empara en diferents sentències del Tribunal Europeu de Drets Humans i subratlla que aquest estament judicial "ha afirmat que l'exercici de la llibertat d'expressió, que inclou l'ús de pancartes, és especialment important per als representants escollits democràticament i que la seva restricció o interferència només està justificada per raons de gran importància en una societat democràtica". Aquestes raons, afegeix la defensa de Torra, "s'han d'interpretar restrictivament" per no vulnerar el dret a la llibertat d'expressió també dels representants polítics. En aquest cas, apunta, raons d'aquesta mena "no concorren". Per tot plegat, el recurs alerta que la mesura cautelar vulnera la Constitució, el Conveni Europeu de Drets Humans  i la jurisprudència del Tribunal Europeu de Drets Humans i afegeix que, a més, "suposa haver pres una decisió precipitada" per no haver valorat les raons de fons de Torra davant l'esmentada via de fet.

Summary: El Govern recorre l'ordre del TSJC de retirar la pancarta dels polítics presos del Palau de la Generalitat


La connexió de Sant Vicenç de Castellet, al Bages, amb la C-55, pendent des de fa més d'una dècada, serà realitat finalment a principis del 2020. Ho ha anunciat aquest divendres el conseller de Territori i Sostenibilitat, Damià Calvet, qui ha assegurat que es tracta d'una actuació "petita en dimensió i pressupost, però estratègica per tal de resoldre la mobilitat del municipi". Es tracta d'un carril que ha de permetre fer la connexió natural amb la carretera C-55 en sentit sud i que, alhora, dotarà d'una entrada i sortida directa al polígon industrial Pla de les Vives. Els treballs costaran al voltant de 800.000 euros, 525.000 dels quals aniran a càrrec de l'Ajuntament i la resta a càrrec del Govern. L'obra que ha anunciat aquest divendres el conseller de Territori i Sostenibilitat, Damià Calvet ja estava prevista fa una dècada, quan es va construir el nus que dóna accés a Sant Vicenç de Castellet. En aquell moment es va fer la rotonda que permet aquest enllaç, però es va deixar penjada la part que ha de connectar amb el polígon Pla de les Vives.  Actualment, la sortida de la rotonda que porta fins al polígon està tapada per un talús, a l'espera que es construeixi el nou vial, que hi connectarà directament. Així doncs, ara, per sortir de Sant Vicenç cap al sud s'ha de passar pel barri de la Farinera, i per sortir del polígon cal fer una volta d'un quilòmetre per vials estrets.

Summary: Sant Vicenç de Castellet tindrà finalment l'accés pendent a la C-55 a principis del 2020


Les aerolínies europees podran ajornar el pagament d'uns 1.100 milions d'euros en taxes pel control del tràfic aeri dels "pròxims mesos". Els governs europeus han acordat aquest dimarts concedir l'ajornament després que el tràfic aeri hagi caigut un 90% a Europa per les restriccions del coronavirus, segons ha anunciat Eurocontrol. "Aquest ajornament alleujarà la càrrega immediata en les línies aèries i proporciona certesa sobre la seva planificació financera", ha celebrat el director d'Eurocontrol, Eamonn Brenan. Una decisió que ha provocat una pujada a les borses de la majoria de companyies aèries europees, especialment de les aerolínies de baix cost. El valor d'IAG, on s'integra Vueling, ha crescut més d'un 13% a l'Ibex 35, Easy Jet més d'un 20% i Ryanair més d'un 10% a la borsa de Londres. Per la seva banda, Lufthansa i Air France tenen guanys d'entorn el 5 i 10%. El lobby de les aerolínies europees A4E ha celebrat la decisió dels governs europeus però reclama "una exempció anual" d'aquests impostos. "Això només traspassa l'actual crisi de liquiditat al futur", afirmen en un comunicat.


El catedràtic d’Història del Periodisme de la UPF és membre d'aquest departament des del 2014  ACN Barcelona.-Jaume Guillamet i Lloveras, catedràtic d’Història del Periodisme del Departament de Comunicació la UPF, és el nou president de la Secció de Filosofia i Ciències Socials (SFCS) de l’Institut d’Estudis Catalans (IEC). Guillamet substitueix en el càrrec a Maria Corominas i Piulats, i estarà acompanyat en la direcció de la Secció per Josepa Cucó i Giner, com a vicepresidenta; Andreu Domingo i Valls, com a secretari, i Xavier Besalú Costa, com a tresorer. Jaume Guillamet va ser designat membre numerari de la Secció de Filosofia i Ciències Socials de l’IEC el mes de desembre del 2014. Entre els anys 1991 i 1997 va ser president de la Societat Catalana de Comunicació, filial de l'Institut d’Estudis Catalans.

Summary: Jaume Guillamet, nou president de la Secció de Filosofia i Ciències Socials de l'Institut d’Estudis Catalans


L'exconseller Germà Gordó ha presentat la candidatura de Nova Convergència a la direcció del Partit Demòcrata Català però l'ha retirada acte seguit "en benefici de la cohesió del partit", segons ell mateix ha explicat en declaracions als periodistes. Ha argumentat, a més, que té la sensació que la llista de Marta Pascal i David Bonvehí té el suport d'Artur Mas, tot i que ell no ho hagi dit públicament. La plataforma dóna ara suport a aquesta candidatura, "perquè pot ser d'un cert consens", però Gordó ha reconegut que han tingut converses amb Pascal i Bonvehí per intentar fer una llista conjunta però "no han donat el seu fruit". "Jo no dono la culpa a ningú", ha aclarit.

Summary: Gordó presenta candidatura per dirigir el PDC però la retira "en benefici de la cohesió del partit"


Els dos principals acusats pel crim de la Guàrdia Urbana, Rosa Peral i Albert López, van matar la víctima, Pedro Rodríguez, per motius relacionats amb el manter mort a Montjuïc l'any 2014 i per qüestions entorn una relació sentimental a tres bandes. Així ho va revelar ahir dimecres davant la jutge una reclusa que compartia cel•la amb Peral a la presó de Wad-Ras, segons han confirmat a l'ACN fonts coneixedores de la declaració. Aquest testimoni va explicar com Peral li havia confessat les dues causes que van motivar la mort de l'agent que va aparèixer calcinat prop del pantà de Foix. Per un cantó, Rosa Peral li hauria explicat a Pedro Rodríguez –parella sentimental seva- que Albert López va ser el culpable de la mort del manter que va caure per un terraplè de Montjuïc l'estiu del 2014, i Rodríguez li insistia que calia denunciar els fets. Per altra banda, Pedro Rodríguez s'hauria assabentat que Peral li era infidel amb López, i això va fer que ell volgués trencar la relació sentimental, fet que ella no va poder assumir. La reclusa a qui Rosa Peral va relatar els motius de la mort de Pedro Rodríguez quan compartien cel•la a Wad-Ras –ara Peral està traslladada a Brians 1- va declarar ahir dimecres com a testimoni durant prop de dues hores davant la titular del Jutjat d'instrucció número 8 de Vilanova i la Geltrú, que investiga l'autoria del conegut com a crim del Foix o crim de la Guàrdia Urbana. Fonts properes a la declaració, han assegurat que aquesta interna va explicar les confidències que Peral li feia a la presó i també va detallar el comportament que aquesta tenia dins el centre penitenciari. Segons aquesta testimoni, Rosa Peral mantenia una relació sentimental amb Pedro Rodríguez, i li va confessar que la mort del manter que va caure per un terraplè a Montjuïc l'any 2014 durant un operatiu contra el top manta en què patrullaven ella i Albert López no va ser accidental. En concret, Peral li va dir que la culpa havia estat de López. Davant aquesta situació, explica la reclusa, Pedro Rodríguez la va pressionar per a què denunciés els fets i no descartava fer-ho ell mateix. Simultàniament, però, segons aquesta testimoni, Rodríguez va descobrir que Peral i López mantenien una relació sentimental d'amagat. Això va fer que ell volgués trencar la relació, fet que Rosa Peral no podia assumir perquè havia idealitzat una vida casada amb Pedro Rodríguez i li suposava molta "vergonya" pensar en una separació de cara a la resta de membres de la Guàrdia Urbana. Aquests serien els dos motius que van motivar que Rosa Peral i Albert López volguessin matar Rodríguez, segons la reclusa, que també va explicar davant la jutge com Peral li havia relatat que va enverinar la víctima abans de calcinar-la dins un cotxe prop del pantà de Foix. Durant el relat d'aquesta testimoni, però, no es va aportar cap detall sobre si també l'hauria estrangulat o disparat amb la seva arma. D'altra banda, al llarg de les gairebé dues hores de declaració, la interna va relatar que Rosa Peral es comportava de forma agressiva durant els mesos que va estar a la presó de Wad-Ras. Com a exemple, va explicar que un dia li va demanar un ganivet perquè volia "matar" la directora de la presó després que aquesta li apliqués mesures disciplinàries per un incident.

Summary: El cas del manter de Montjuïc i una relació sentimental a tres bandes van ser els mòbils del crim de la Guàrdia Urbana


El nou vicepresident de la Generalitat i conseller d’Economia, Pere Aragonès, ha avisat al recentment nomenat president del govern espanyol, Pedro Sánchez, que la negociació que espera establir entre els dos executius no suposarà “una renuncia a les idees” dels independentistes. És per això que ha advertit que un canvi en el sistema financer o dels impostos no servirà perquè el Govern deixi de costat algunes qüestions claus. “La negociació política de fons sobre la sobirania, sobre com donem sortida democràtica al dret a l’autodeterminació, no es pot substituir per un nou model de finançament i per una mica més d’IRPF”, ha sentenciat en una entrevista a Els Matins de TV3. I és que per a Aragonès, aquestes són “dues coses diferents”, i si el governes panyol espera parlar de finançament “el primer que ha de fer és complir l’actual model, perquè el marc actual s’està incomplint”.  “Nosaltres no renunciem al dret a l’autodeterminació. No renunciem i no demanem al govern espanyol que renunciï als seus principis”. A partir d’aquesta premissa, Aragonès creu que s’ha d’encarar un diàleg amb l’Estat que no impliqui canviar millores de les polítiques diàries per la renúncia a un referèndum o a la plena sobirania de Catalunya. El vicepresident creu que a Catalunya “hi ha una majoria que no està d’acord amb l’statu quo actual, i per això es va fer ja l’1-O”. A més, considera que “la Constitució espanyola a Catalunya està deslegitimada democràticament, qüestionada”, i per això cap negociació podrà implicar la renúncia al dret a l’autodeterminació. “Catalunya ha de poder decidir el seu futur. Ja ho vam fer, de fet, l’1-O. I s’ha d’abordar aquesta qüestió política de fons sobre la sobirania. No renunciarem mai, mai, mai als principis i objectius polítics”, ha conclòs.  Davant la nova etapa que s’engega a l’Estat amb el govern que crearà Pedro Sánchez, Aragonès s’ha mostrat una mica escèptic però amb un marge de confiança. “Està per veure si s’obre una nova etapa. Pitjor que l’anterior sembla que no estarem. Podem estar millor? Ho veurem, però nosaltres ens deixarem la pell, en el marc de la negociació és on sabem treballar. El marc de la força i l’abús de poder no és un marc on la correlació de forces ens afavoreixi”, ha dit.  En aquest sentit, ha avançat que traslladaran als nous ministres que “cal treure el conflicte dels tribunals i situar-lo en una taula de negociació política”. Així, ha considerat que seria molt adequat que el primer que decidissin fer per complir amb aquesta premissa i enviar “un senyal” és “acostar els presos, que és una decisió del ministeri de l’Interior, i demanar a la nova Fiscalia General de l’Estat que demani l’alliberament dels presos”. “No demanem res que no pugui fer. El mateix Pedro Sánchez va dir que volia canviar el delicte de rebel·lió perquè entenia que el que havia passat no era rebel·lió. Es conscient que té un Govern a presó per un delicte que no han comés”, ha sentenciat.  Pressupost prorrogat i aixecament de la intervenció En l’àmbit més econòmic, Pere Aragonès ha avançat que no té la intenció de preparar i negociar un nou pressupost de la Generalitat per al 2018 en curs. “Per més ràpid que volguéssim anar, s’acabaria aprovant definitivament al desembre”, ha lamentat, tot apostant per “començar a treballar ja en el pressupost per al 2019” i deixar aquest any en pròrroga pressupostària “adaptant-ne el decret, sobretot en els àmbits més socials”.  D’altra banda, ha explicat que el Govern estarà present “en tots els àmbits on es discuteixi un sol euro per a Catalunya”, però renunciarà a ser-hi “a reunions on la majoria de vots els té el ministre, perquè ja s’ha vist que no serveix”. “Apostem per la relació bilateral”, ha comentat, obrint-se a parlar de tot allò que econòmicament afecta ara per ara als catalans, però sempre des d’aquesta “negociació de tu a tu”.  El que sí té clar és que aquest dilluns mateix, quan entri com a conseller al departament, pensa “informar a tots els departaments i empreses de la Generalitat que les mesures d’intervenció financera desapareixen” i es posaran en contacte amb el ministeri d’Hisenda “perquè els diners que tenen retinguts passin a la Generalitat”. I és que, com ja va avançar divendres, pensa aixecar la intervenció financera “que van vincular al 155 i que va ser il·legal completament”.  “Traspàs” amb Junqueras Per últim, ha anunciat que aquest dimecres visitarà la presó d’Estremera per veure el seu antecessor en el càrrec, Oriol Junqueras, i “fer el traspàs de cartera”. “No ho podrem fer en condicions normals, però no venim a substituir cap delegat espanyol del ministeri, sinó a agafar el relleu dels que van ser il·legítimament cessats pel 155”, ha sentenciat.

Summary: Aragonès: “No substituirem la negociació sobre la sobirania i l’autodeterminació per un model de finançament”


L'alcalde de Lleida, Àngel Ros, i la regidora de Cultura, Montse Parra, han rebut aquest dimecres els representants de la Càtedra Màrius Torres de la UdL, Joan Ramon Veny (director) i Salvador Escudé, per tractar sobre possibles vies de col·laboració amb la Paeria. En la trobada, ambdues parts han acordat que firmaran un conveni per treballar conjuntament en la difusió de la literatura lleidatana i, en particular, de la figura i l'obra de Màrius Torres. Lleida va commemorar, el 2017, el 75 aniversari de la mort del poeta, amb un seguit d'actes, edicions de llibres per part de la Càtedra i la recuperació del Festival Internacional de Poesia de Lleida, que es va dedicar a aquest autor lleidatà. L'Ajuntament de Lleida va declarar el 2017 Any Màrius Torres.

Summary: La Càtedra Màrius Torres de la UdL i la Paeria difondran la figura i obra del poeta i la literatura lleidatana


Les Jornades Internacionals Folklòriques (JIF), organitzades per Adifolk, arriben a la 44ena edició amb 28 actuacions i 10 dies de festival.  Grups de Xile, Perú, El Salvador, Escòcia, Nepal, Macedònia i Senegal oferiran danses i músiques dels seus països en una edició marcada per la varietat d'estils. Els concerts es faran en diferents punts de Catalunya, però aquest any sis municipis de la comarca natural del Baix Montseny s'han coordinat per acollir les actuacions de tots els grups. L'inici de les Jornades serà aquest divendres 16 de setembre a Calella (Maremse), amb una cercavila i un concert on hi participaran tots els grups convidats.  Danza de las Tijeras de Perú, Folk Dance Ensemble Karshiaka- Skopje de Macedònia, Agrupació Artística Tierra Mia de Xile, Ballet Folklórico Nacional d'El Salvador, Felebase Rodhi de Nepal, la Royal Scottish Dance Society i Jammum del Senegal. Són els grups que participaran en l'edició número 44 de les JIF, un festival que s'ha fet de forma ininterrompuda des de l'any 1972.   El director d'Adifolk, Joan Gòmez, ha explicat que aquest any hi ha una programació "extremadament variada". Hi haurà grups "destacats" del folklore mundial com la Danza Tijera, s'hi podrà veure la "dansa ritual" del Nepal, "la litúrgia especial" dels balls africans, la "parsimònia i la faldilla” de les danses escoceses o "els salts i la verticalitat" del folklore de Macedònia. El Baix Montseny El festival augmenta en nombre de dies i se celebrarà del 16 al 25 de setembre. Les actuacions es faran a llocs com Calella, Matadepera, L'Hospitalet de Llobregat o Barcelona, coincidint amb la Mercè. La novetat d'aquest any és que sis municipis del Baix Montseny s'han coordinat per poder acollir tots els grups en els dos caps de setmana de festival. És a dir, tots els grups actuaran en algun dels sis municipis:  Sant Celoni, Santa Maria de Palautordera, Sant Esteve de Palautordera, Vallgorguina, Sant Feliu de Buixalleu o Hostalric.   Les actuacions internacionals es complementaran  amb actuacions de grups o colles locals. "Volem ensenyar la cultura dels altres països, però també volem que els altres països vegin que ens entenem molt be amb els nostre veïns", ha indicat Joan Gòmez

Summary: Les Jornades Internacionals Folklòriques comptaran amb  grups de quatre continents i una trentena d'actuacions


El conseller de Treball, Chakir el Homrani, ha assegurat que el 2018 ha estat un "any bo" en la reducció de l'atur però ha considerat que encara és "millorable". Catalunya ha tancat l'any amb 392.907 desocupats, el que representa 25.111 aturats menys respecte el desembre del 2017 i un descens del 6%, segons ha informat aquest dijous el Ministeri d'Ocupació i Seguretat Social. El Homrani ha remarcat en una atenció als mitjans després de conèixer les dades que es tracta de les millors en aquest mes des del 2007 i ha destacat que s'ha generat el major volum de contractació indefinida des d'aquell any. Tanmateix, el conseller de Treball ha apuntat que cal afrontar "nous reptes" com la dificultat per trobar mà d'obra qualificada que afronten sectors "molt lligats a l'FP de grau superior".  El titular de Treball ha explicat que convocarà sindicats i patronals en les properes setmanes per abordar aquesta problemàtica i ha assegurat que el diàleg social és una de les eines que han de permetre seguir reduint l'atur durant el 2019. A banda, El Homrani ha tornat a demanar al govern espanyol la derogació de les reformes laborals.

Summary: El Homrani creu que el 2018 ha estat un any "bo" en la reducció de l'atur però "millorable"


L'Ajuntament de Reus crearà itineraris segurs per a bicicletes i àmbits segurs per a vianants, com a mesures de prevenció per evitar contagis durant el progressiu desconfinament de la població. Aquestes mesures són fruit del treball de la Comissió d’Entorn Urbà post Covid19. La comissió ha tingut en compte que els desplaçaments a peu i en bicicleta són els sistemes de mobilitat recomanats per a la protecció de la salut de la ciutadania i que generen menys risc de contagi. Aquestes dues mesures són provisionals i revisables i s'emmarquen en l'actual emergència sanitària, tot i que recullen la planificació futura dels projectes de transformació en zona de vianants de vials com el raval de Santa Anna o el pla específic de la Bicicleta de Reus. A partir d'aquest, el raval de Santa Anna, el tram inicial del carrer de Sant Llorenç, dos carrils de l'avinguda de Sant Jordi, i el carrer de l'Escultor Rocamora, seran d'ús exclusiu per a vianants. Ho seran d'un període inicialment previst de dues setmanes, de dilluns a diumenge, entre els 18:30 i les 21:30h, que són les hores de més aglomeracions al carrer. Es tracta d'una mesura provisional, circumscrita a la pandèmia, però que no amaga l'oportunitat de reflexionar sobre el model de mobilitat i d'ús de l'espai urbà que vol la ciutat, de cara a la futura revisió del Pla de Mobilitat Urbana de Reus. Itineraris segurs per a bicicletes Amb la previsió de posar-la en funcionament el mes de juliol, la proposta preveu un establir un itinerari circular de carrils bici, a través de carrils ja existents i carrils nous. Es preveuen carrils de convivència a la calçada, per aquest motiu, en aquests vials s'obligarà a reduir la velocitat del trànsit a 30km/h. Els vials per on discorrerà encara estan pendents de confirmació. Més de 100 sol·licituds per ampliar terrasses La Comissió d’Entorn Urbà post Covid-19, creada a l'Ajuntament de Reus per afrontar el desconfinament a la ciutat, ha treballat darrerament en la senyalització viària i l'ampliació de terrasses. Dels 317 negocis amb llicències de terrassa, fins ara 102 han sol·licitat ampliació -incloent aquells establiments que no en tenien i han demanat instal·lar terrassa de nou.

Summary: Reus crea itineraris i àmbits segurs per a bicicletes i vianants per reduir el risc de contagis durant el desconfinament


Els taxistes de Barcelona mantenen la vaga i la concentració que bloqueja la Gran Via i el Passeig de Gràcia almenys fins aquest dimecres a la tarda quan se celebri la Conferència Nacional del Transport. Ho ha assegurat el president de Taxi Companys, Luís López, després de la reunió que han mantingut aquest dimarts al matí representants del sector del taxi amb la Generalitat. D'altra banda, López ha explicat que portaran a votació a l'assemblea d'aquest dimarts a les 16 hores fer serveis mínims com a "gest" cap a la ciutadania, la Generalitat i l'Ajuntament de Barcelona. El portaveu d'Elite Taxi Alberto Álvarez ha assegurat que no desconvocaran les aturades fins que comprovin si demà es compleixen els compromisos del ministeri de Foment i de la Generalitat a la trobada entre representants del sector del taxi, de les VTC, de les comunitats autònomes i del ministeri. Álvarez ha dit que la reunió amb la Generalitat al departament de Territori ha anat "bé" però que ara cal "plasmar-ho". El portaveu d'Elite Taxi ha dit que demà veuran si les paraules es tradueixen en fets. "De les paraules no ens en refiem", ha dit Álvarez, que ha insistit que fins que no vegin com va aquest dimecres la reunió de la Conferència Nacional del Transport no desconvocaran l'aturada. López ha coincidit amb el portaveu d'Elite Taxi i ha dit que volen veure si assisteixen tots els actors implicats a la reunió. El president de Taxi Companys ha confiat que l'assemblea decidirà donar serveis mínims i ha justificat que no se n'hagin fet fins ara perquè la mobilització ha estat convocada pels taxistes i no per les associacions. Tanmateix, ha dit que ara s'han "d'organitzar una mica més i donar-li a la ciutadania el que necessita". Tot i això, segons ha assegurat el president de Taxi Companys  a l'aeroport del Prat i a l'estació de Sants sí que s'haurien fet alguns "serveis urgents". El secretari d'Infraestructures i Mobilitat, Isidre Gavín, ha explicat després de la reunió que han demanat als taxistes que garanteixin la mobilitat dels ciutadans durant l'exercici del dret a vaga.

Summary: Els taxistes mantindran la vaga i la concentració a la Gran Via almenys fins aquest dimecres a la tarda


La CUP Crida Constituent ha entrat al registre del Parlament de Catalunya una petició de compareixença adreçada al comandament de la Policia Nacional José Luís Navarro Merino, cap d'àrea estratègica i prospectiva del cos de seguretat estatal. L'objectiu és que Navarro Merino doni testimoni sobre la intervenció telefònica del Centre Nacional d'Intel·ligència (CNI) espanyol al presumpte cap de la cèl·lula jihadista que va atemptar a Catalunya l'estiu del 2017, Abdelbaki Es Satty. La formació ha sol·licitat aquesta compareixença amb l'interès que entri a votació a la pròxima sessió parlamentària d'aquest dimarts. Els anticapitalistes volen que Navarro comparegui davant la Comissió d'Investigació dels Atemptats del 17 i 18 d'agost del 2017.

Summary: La CUP demana que comparegui al Parlament un cap de la Policia Nacional per la relació d'Es Satty i el CNI


El president espanyol Pedro Sánchez ha defensat que Espanya necessita un acord sobre el fons de recuperació. "Està clar que necessitem l'acord i esperem que arribi en les pròximes hores", ha dit aquest dilluns a la seva arribada a la cimera europea. Abans d'engegar la quarta jornada de negociacions pel pla econòmic contra la recessió per la covid-19, Sánchez ha instat els seus homòlegs europeus a tancar un pacte aquest dilluns. "Anirà molt bé pels ciutadans, el sector productiu i els mercats financers", ha afirmat. El president espanyol ha reivindicat la seva actitud "constructiva", "empàtica" i "determinada" en les converses amb els socis europeus. Sánchez ha recordat que la crisi "no està resolta" i que Europa necessita una resposta que doni "certeses" a la ciutadania i el teixit econòmic.

Summary: Sánchez sobre el fons de recuperació: "Està clar que necessitem l'acord i esperem que arribi en les pròximes hores"


El Sindicat d'Estudiants dels Països Catalans realitzarà en diverses universitats una sèrie de "referèndums" per "decidir sobre la reforma del 3+2 de forma democràtica". El sindicat considera que els estudiants i la resta de la comunitat educativa "s'ha aïllat en la presa de decisions i dels espais de debat" per decidir sobre l'aplicació del 3+2 i, per això, farà consultes entre els dies 2 de desembre i 18 de gener a la UAB, UB, UdL, UdG i UPF perquè els estudiants puguin respondre què en pensen d'aquesta reforma de l'exministre Wert.  El sindicat reitera que els estudiants "no poden restar al marge" del que ells consideren "imposicions" per part del Ministeri d'Educació, i per això decidit prendre partit i demanar que se'ls escolti prenent part activa en el debat.

Summary: El SEPC farà una sèrie de consultes en cinc universitats per decidir sobre la reforma del 3 +2 "de forma democràtica"


Des de primera hora del matí els venedors de llibres i roses  treballen per deixar a punt les parades per quan el gruix de ciutadans passegi pel centre de Barcelona. Caixes de llibres, senyeres i carpes encara a mig muntar han hagut de conviure amb els més matiners que, estalviant-se les aglomeracions de les hores punta, han aprofitat la calma dels primers minuts de Sant Jordi per comprar els primers llibres. Entre els llibreters, optimisme per una jornada que meteorològicament es preveu esplèndida. El fet de caure en diumenge no els espanta perquè creuen que si els barcelonins són fora, la ciutat s'omplirà de visitants que, quan es feiner, no poden gaudir de la festa a la capital catalana.

Summary: Sant Jordi comença a envair els carrers de Catalunya